Document ID: 32007R1399

REGOLAMENT TAL-KUMMISSJONI (KE) Nru 1399/2007
tat-28 ta’ Novembru 2007
li jiftaħ u jipprovdi għall-amministrazzjoni ta’ kwota tariffarja awtonoma u tranżitorja għal zalzett u ċerti prodotti tal-laħam li joriġinaw fl-Iżvizzera
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2759/75 tad-29 ta’ Ottubru 1975 dwar l-organizzazzjoni komuni tas-suq tal-laħam tal-majjal (1), u b'mod partikolari l-Artikolu 11(1) tiegħu,
Billi:
(1)
Ir-Regolament tal-Kunsill (KE) Nru 1355/2007 (2), li jipprovdi għal ftuħ ta’ kwota Komunitarja, awtonoma u tranżitorja għall-importazzjoni ta’ 1 900 tunnellata ta’ zalzett u ċerti prodotti tal-laħam li joriġinaw mill-Iżvizzera. (Titlu mhux uffiċjali)
(2)
Sabiex ikun żgurat li l-benefiċċju tal-kwota jkun disponibbli sakemm jidħol fis-seħħ l-adattament tal-Ftehim bejn il-Komunità Ewropea u l-Konfederazzjoni Żvizzera dwar il-kummerċ fi prodotti agrikoli (3), Ftehim approvat bid-Deċiżjoni 2002/309/KE, Euratom tal-Kunsill u tal-Kummissjoni (4) (minn hawn 'il quddiem il-Ftehim), huwa xieraq li jinfetħu l-kwoti tariffarji fuq bażi awtonoma u tranżitorja mill-1 ta’ Jannar 2008 sal-31 ta’ Diċembru 2009.
(3)
Sabiex ikunu eliġibbli għall-benefiċċju ta’ dawn il-kwoti tariffarji, il-prodotti għandhom joriġinaw mill-Iżvizzera b’mod konformi mar-regoli msemmija fl-Artikolu 4 tal-Ftehim.
(4)
L-amministrazzjoni tal-kwota tariffarja għandha tkun ibbażata fuq il-liċenzji ta’ importazzjoni. Għal dak il-għan, għandhom jiġu stipulati regoli dettaljati dwar kif jintbagħtu l-applikazzjonijiet għal liċenzja ta’ importazzjoni u l-informazzjoni li għandha tidher f'dawn l-applikazzjonijiet u l-liċenzji ta’ importazzjoni.
(5)
Ir-Regolament tal-Kummissjoni KE Nru 1291/2000 tad-9 ta’ Ġunju 2000 li jistabbilixxi regoli dettaljati komuni għall-applikazzjoni tas-sistema tal-liċenzji ta’ l-importazzjoni u ta’ l-esportazzjoni u ta’ ċertifikati ta’ ffissar bil-quddiem għal prodotti agrikoli (5) u r-Regolament tal-Kummissjoni (KE) Nru 1301/2006 tal-31 ta’ Awissu 2006 li jistipula regoli komuni għall-amministrazzjoni ta’ kwoti tariffarji ta’ importazzjoni ta’ prodotti agrikoli mmexxija minn sistema ta’ liċenzji ta’ l-importazzjoni (titlu mhux uffiċjali) (6) għandhom japplikaw, sakemm ma jkunx hemm provdut mod ieħor f'dan ir-Regolament.
(6)
Sabiex l-importazzjonijiet iżommu pass regolari, l-kwantitajiet ta’ prodotti koperti bil-kwota tariffarja ta’ importazzjoni għandhom jitqassmu fuq erba' subperjodi fil-perjodu mill-l ta’ Jannar sal-31 ta’ Diċembru. F'kull każ, ir-Regolament (KE) Nru 1301/2006 jillimita l-perjodu tal-validità tal-liċenzji sa l-aħħar jum tal-perjodu tal-kwota tariffarja għall-importazzjoni.
(7)
Fl-interess ta’ l-operaturi għandha ssir dispożizzjoni li l-Kummissjoni tiddetermina l-kwantitajiet li ma japplikawx għalihom u li jiżdiedu mas-subperjodu ta’ wara.
(8)
Il-miżuri pprovduti f'dan ir-Regolament huma skond l-opinjoni tal-Kumitat ta’ Ġestjoni għal-Laħam tal-Majjal,
ADOTTAT DAN IR-REGOLAMENT:
Artikolu 1
1. Kwota tariffarja għall-importazzjoni ta’ zalzett u ċerti prodotti tal-laħam kif stipulat fir-Regolament (KE) Nru 1355/2007, qiegħda b’hekk tiġi miftuħa.
Il-kwota tariffarja għall-importazzjoni għandha tinfetaħ kull sena għall-perjodu mill-1 ta’ Jannar sal-31 ta’ Diċembru. Il-miżura għandha tapplika fuq bażi awtonoma u tranżitorja, mill-1 ta’ Jannar 2008 u tispiċċa fil-31 ta’ Diċembru 2009.
In-numru ta’ l-ordni tal-kwota għandu jkun 09.4180.
2. Il-kwantità totali annwali ta’ prodotti li jibbenifikaw mill-kwota msemmija f'paragrafu 1, ir-rata ta’ dazju doganali, u l-kodiċijiet tan-NM huma stipulati hawn fl-Anness I.
Artikolu 2
Għandhom japplikaw ir-Regolamenti (KE) Nru 1291/2000 u (KE) Nru 1301/2006, sakemm ma jkunx hemm provdut mod ieħor f'dan ir-Regolament.
Artikolu 3
Il-kwantità annwali fil-perjodu tal-kwota tariffarja għall-importazzjoni għandu jinqasam f'erba' subperjodi kif ġej:
(a)
25 % fil-perjodu mill-1 ta’ Jannar sal-31 ta’ Marzu;
(b)
25 % fil-perjodu mill-1 ta’ April sat-30 ta’ Ġunju;
(ċ)
25 % fil-perjodu mill-1 ta’ Lulju sat-30 ta’ Settembru;
(d)
25 % fil-perjodu mill-1 ta’ Ottubru sal-31 ta’ Diċembru.
Artikolu 4
1. Għal finijiet ta’ l-applikazzjoni ta’ l-Artikolu 5 tar-Regolament (KE) Nru 1301/2006, l-applikanti għal-liċenzja ta’ l-importazzjoni, waqt li jressqu l-ewwel applikazzjoni tagħhom għal perjodu annwali tal-kwota partikolari, għandhom jagħtu prova li importaw jew esportaw, matul kull wieħed miż-żewġ perjodi msemmija fl-imsemmi Artikolu, talanqas 25 tunnellata prodotti koperti mill-Artikolu 1 tar-Regolament (KEE) Nru 2759/75.
2. L-applikazzjonijiet għal-liċenzja ta’ l-importazzjoni għandhom ikollhom in-numru ta’ l-ordni, u jistgħu jirreferu għal diversi prodotti koperti b'kodiċijiet tan-NM differenti u li joriġinaw fl-Iżvizzera. F'dawn il-każijiet, il-kodiċijiet tan-NM kollha għandhom ikunu indikati fil-kaxxa 16 u d-deskrizzjonijiet tagħhom fil-kaxxa 15.
L-applikazzjoni għal-liċenzja ta’ l-importazzjoni għandha tkopri talanqas 1 tunnellata tal-piż ta’ prodott u ma tistax tkopri aktar minn 20 % tal-kwantità disponibbli għal kull subperjodu ta’ kwota tariffarja għall-importazzjoni.
3. Il-liċenzji ta’ l-importazzjoni għandhom iwasslu għall-obbligu li l-importazzjoni ssir mill-pajjiż speċifiku.
4. L-applikazzjonijiet għal-liċenzji ta’ l-importazzjoni u l-liċenzji ta’ l-importazzjoni għandu jkun fihom:
(a)
f’kaxxa 8, il-pajjiż ta’ l-oriġini u t-tweġiba “iva” mmarkata b'salib;
(b)
f'kaxxa 20, waħda mill-indikazzjonijiet imniżżla f'Parti A ta’ l-Anness II.
5. F’kaxxa 24 tal-liċenzja ta’ l-importazzjoni għandu jkun fiha waħda mill-indikazzjonijiet imniżżla fil-Parti B ta’ l-Anness II.
Artikolu 5
1. L-applikazzjonijiet għal-liċenzja ta’ l-importazzjoni għandhom jitressqu matul l-ewwel sebat ijiem tax-xahar ta’ qabel kull subperjodu.
2. Garanzija ta’ EUR 20 għal kull 100 kilogramma ta’ piż ta’ prodott għandha tkun depożitata flimkien ma’ l-applikazzjoni għal-liċenzja ta’ l-importazzjoni.
3. L-Istati Membri għandhom jikkomunikaw lill-Kummissjoni, sa mhux aktar tard mit-tielet jum ta’ xogħol wara dak ta’ tmiem il-perjodu tat-tressiq ta’ l-applikazzjonijiet, il-kwantitajiet totali mitluba, espressi f'kilogrammi.
4. Il-liċenzji ta’ l-importazzjoni m'għandhomx jinħarġu qabel is-seba' jum ta’ xogħol u sa mhux aktar tard mill-ħdax-il jum ta’ xogħol wara dak ta’ tmiem il-perjodu ta’ notifika previst fil-paragrafu 3.
5. Jekk meħtieġ, il-Kummissjoni għandha tistabbilixxi l-kwantitajiet li għalihom ma tressqet l-ebda applikazzjoni u li jiżdiedu awtomatikament mal-kwantità stabbilita għas-subperjodu suċċessiv.
Artikolu 6
1. B'deroga mit-tieni subparagrafu ta’ l-Artikolu 11(1) tar-Regolament (KE) Nru 1301/2006 l-Istati Membri għandhom jikkomunikaw lill-Kummissjoni, qabel it-tmiem ta’ l-ewwel xahar ta’ kull subperjodu, il-kwantitajiet totali espressi f'kilogrammi li għalihom inħarġu l-liċenzji ta’ l-importazzjoni msemmija fl-Artikolu 11(1)(b) ta’ dak ir-Regolament.
2. L-Istati Membri għandhom jikkomunikaw lill-Kummissjoni, qabel tmiem ir-raba' xahar wara kull perjodu annwali, il-kwantitajiet f’kilogrammi effettivament imqiegħda fiċ-ċirkolazzjoni ħielsa skond dan ir-Regolament matul il-perjodu konċernat.
3. B'deroga mit-tieni subparagrafu ta’ l-Artikolu 11(1) tar-Regolament (KE) Nru 1301/2006, l-Istati Membri għandhom jikkomunikaw lill-Kummissjoni l-kwantitajiet f'kilogrammi li ma ntużawx kif imsemmi fl-Atikolu 11(1)(c) ta’ dak ir-Regolament, l-ewwelnett fil-mument tan-notifika dwar il-kwantitajiet li applikaw għalihom fl-aħħar subperjodu, u t-tieni, qabel tmiem ir-raba' xahar ta’ wara kull perjodu annwali.
Artikolu 7
1. B'deroga mill-Artikolu 23 tar-Regolament (KE) Nru 1291/2000 liċenzji ta’ l-importazzjoni huma validi għal 150 ġurnata mill-ewwel jum tas-subperjodu li għalih inħarġu.
2. B’deroga mill-Artikolu 9(1) tar-Regolament (KE) Nru 1291/2000, id-drittijiet li joħorġu minn liċenzji ta’ l-importazzjoni jistgħu jkunu trasferiti biss lil dawk li jissodisfaw il-kundizzjonijiet ta’ eliġibbiltà stipulati fl-Artikolu 5 tar-Regolament (KE) Nru 1301/2006 u fl-Artikolu 4 ta’ dan ir-Regolament.
Artikolu 8
Ir-regoli ta’ oriġini applikabbli għall-prodotti msemmija fl-Anness I se jkunu dawk ipprovduti fl-Artikolu 4 tal-Ftehim.
Artikolu 9
Dan ir-Regolament għandu jidħol fis-seħħ fit-tielet ġurnata wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Għandu japplika mill-1 ta’ Diċembru 2007.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 28 ta’ Novembru 2007.

Labels: 3
17
18